text: 56 Национален събор на народното творчество "Китна Тракия пее и танцува" 14-15 май 2022 – Tourist information center – Haskovо / Туристически информационен център Хасково
  56 Национален събор на народното творчество "Китна Тракия пее и танцува" 14-15 май 2022
  56-и НАЦИОНАЛЕН СЪБОР НА НАРОДНОТО ТВОРЧЕСТВО "КИТНА ТРАКИЯ ПЕЕ И ТАНЦУВА"- ХАСКОВО
  14-15 май 2022 год.
  Община Хасково организира Национален събор на народното творчество "Китна Тракия пее и танцува". Това е празник на автентичното народно творчество, който съхранява отколешните български традиции.
  Тази година в Националния събор за народно творчество "Китна Тракия пее и танцува" ще участват 67 фолклорни групи и 41 индивидуални изпълнители. Участниците са от 26 общини и 47 населени места от цялата страна.
  Съборът се провежда по традиция в парк Кенана. Изпълнителите се представят на две сцени.
  Конкурсната част на Събора е на 14 май 2022г. Началото е в 9.00 часа.
  Официалното откриване на "Китна Тракия пее и танцува" ще бъде от 12.00 часа на първа сцена в парк "Кенана". Специален гост на "Китна Тракия пее и танцува" за откриването е една от най-обичаните млади народни певици в България Петя Панева, победител в "Гласът на България" през 2021 г.
  На първа сцена фолклорните групи и изпълнители ще бъдат оценявани от жури в състав: председател- акад. Милчо Василев – преподавател по дирижиране на народен оркестър, свирене в народен оркестър, академичен народен оркестър, инструментознание, методика на преподаване на духови народни инструменти и членове Иван Иванов – хореограф и художествен ръководител на ПАНПТ "Китна Тракия" и Розалина Гогова – етнограф.
  На втора сцена участниците ще бъдат оценявани от жури с председател – доц. д-р Стефан Йорданов- хореограф на АФА към АМТИИ, Пловдив и членове Фанка Койнарова – народна певица и преподавател по народно пеене и Диляна Пецова – етнограф от РИМ- Хасково.
  Община Хасково присъжда златен, сребърен и бронзов медал във всяка категория, както и дипломи за първо, второ и трето място. Всички участници получават грамоти за участие.
  На 15 май 2022г. Националният събор "Китна Тракия пее и танцува" очаква всички любители на #българския #фолклор отново в парк "Кенана". Във втория ден програмата включва концерти на детски ансамбли за народни танци от област Хасково. Гостуват:
  • Детски танцов състав "Хорищенче" и детско-юношески състав "Хорищенче", Харманли с ръководител Галина Христова
  • Детска група "Хорце" при НЧ "Заря-1957", Минерални бани
  • Детски танцов състав "Гайтанче" към ОП "Детски и младежки център" Димитровград с ръководител Наташа Тянкова
  На сцената на "Китна Тракия пее и танцува" ще излязат и любимците на хасковската публика:
  • Танцов ансамбъл "Южняци" с художествен ръководител Васко Димов
  • Представителен танцов ансамбъл "Хасково" с художествен ръководител Ана Димитрова
  • Представителен танцов ансамбъл "Златна Тракия" с художествен ръководител Златка Тимонова
  • Детски танцов състав "Пъстрица" с хореограф Иван Иванов
  Концертите на детските ансамбли за народни песни и танци ще бъдат на втора сцена в парк "Кенана" от 10,00 часа.
  Веднага след тях е и кулминацията на празничния ден.
  От 12,00 часа – концерт-спектакъл "Ние, българите!" на специалните ни гости Ансамбъл "Чинари". Няма българин, който да не се любува за изпълнителите на ансамбъл "Чинари"- талантливи и красиви млади хора, виртуозни изпълнители на традиционни и съвременни български танци, песни и инструментални мелодии.
  Националният събор "Китна Тракия пее и танцува" кани всички гости и жители на Хасково и на ГОЛЯМОТО ТРАКИЙСКО ХОРО, което ще се извие на поляната пред първа сцена от 13,30 часа в неделя. Да се хванем за ръце и да извием ГОЛЯМОТО ТРАКИЙСКО ХОРО заедно с Народен оркестър при община Хасково с ръководител Димчо Йорданов и солистите Фанка Койнарова и Росица Делева.
  За да бъде незабравим Съборът "Китна Тракия пее и танцува" община Хасково подготвя "Кът за спомени"- специално обособена част, декорирана с автентични предмети от тракийския бит, където всеки може да си направи снимка за спомен от Събора на народното творчество "Китна Тракия пее и танцува".
  За първи път на "Китна Тракия пее и танцува" гостува Етно Базар "Наше село". За да се потопите пълноценно в атмосферата на българския бит, община Хасково и Етно Базар "Наше село" Ви предлагат среща с автентични и доказани майстори и участници във всички обособени зони на базара- занаяти, кулинария, фермерски базар и забавления.
  Естественото продължение на Кулинарната зона е Фермерският пазар с продукция от български ферми и производители, предлагащи продукти, създадени с внимание и запазили високото качество от миналото – мед, млечни и месни продукти, билки, подправки, сладка и други.
  Община Хасково подкрепя мисията на "Наше село" да съхраним българския дух и да запознаем малки и големи с изобилието на българския бит и култура.